איילת רזין בית-אור

איילת רזין בית-אור (נולדה ב־26 בספטמבר 1979) היא עורכת דין ישראלית המתמחה בקידום שוויון מגדרי ומאבק באלימות מגדרית. כיהנה כמנכ"לית הרשות לקידום מעמד האישה במשרד לשוויון חברתי ושימשה כיועצת המשפטית ומנהלת המדיניות וקשרי הממשל של איגוד מרכזי הסיוע לנפגעות ונפגעי תקיפה מינית בישראל.

 ביוגרפיה 
איילת רזין נולדה וגדלה בירושלים. בתם של אהוד רזין, פרופסור במחלקה לביוכימיה וביולוגיה מולקולרית של הפקולטה לרפואה באוניברסיטה העברית בירושלים, ושל מיכל, עובדת בית הספר לרוקחות בפקולטה לרפואה.

רזין היא סרן במילואים. את שירותה הסדיר בצה"ל העבירה ביחידת מורן בחיל התותחנים (לימים עוצבת קלע דוד) ובחיל המודיעין, ובשירות הקבע שירתה כקצינה במחלקה לקשרי חוץ.

היא בוגרת ומוסמכת האוניברסיטה העברית בירושלים. את תואר הבוגר השלימה בשנת 2006 בחוג למשפטים, משם המשיכה להתמחות במשפט פלילי בפרקליטות מחוז ירושלים. במקביל להתמחות למדה לתואר שני בקרימינולוגיה.

בשנת 2004 החלה להתנדב באיגוד מרכזי הסיוע לנפגעות ונפגעי תקיפה מינית ובסנגוריה הציבורית. היכרות זו עם תחום הפגיעות המיניות והשלכותיהן הובילו להתמקצעות ארוכת שנים בתחום של מאבק באלימות מינית ואלימות מגדרית ובזכויות נשים.

בשנת 2007 החלה לכהן כפרקליטה בפרקליטות המדינה ובמחלקה לחקירות שוטרים. נוסף לניהול תיקים וייצוג בערכאות השונות עסקה גם בהכשרת מתמחים.

בשנת 2017 סיימה את עבודתה בפרקליטות ומונתה ליועצת המשפטית של איגוד מרכזי הסיוע לנפגעות ונפגעי תקיפה מינית. בשנה זו יזמה ופיתחה קורס אקדמי עבור הפקולטה למשפטים באוניברסיטה העברית, בנושא עבירות מין ונפגעי עבירה.

במסגרת תפקידה באיגוד מרכזי הסיוע לנפגעות ונפגעי תקיפה מינית הובילה מאבקים ציבוריים שונים בנושא האלימות נגד נשים, ובכללם המאבק ארוך השנים לאישור חוק הפיקוח האלקטרוני, הארכת ההתיישנות בעבירות מין בקטינים, חיזוק ההגנה על חיסיון טיפולי ועוד. בנוסף, פעלה להקמת ועדות ציבוריות ויזמה כתיבת דוחות ציבוריים בנושא אכיפת חוק וזכויות נפגעי עבירה, לדוגמה – דו"ח מבקר מדינה בנושא 20 שנה לחוק למניעת הטרדה מינית והדו"ח לבחינת הטיפול בנפגעי עבירות מין בהליך הפלילי ("ועדת ברלינר").

בפברואר 2022 נבחרה על ידי ועדת איתור לתפקיד מנכ"לית הרשות לקידום מעמד האישה במשרד לשוויון חברתי ומונתה על ידי השרה מירב כהן. התפקיד כלל בניית תוכנית אסטרטגית כוללת לקידום מעמד האישה ברמה הלאומית ועבודה עם משרדי הממשלה השונים ועם ארגוני החברה האזרחית בתוך תחומי הפעולה של הרשות: קידום השוויון בין נשים לגברים, קידום חקיקה בתחומים אלה, קידום פעילות למניעת אלימות נגד נשים, מאבק באפליה, הדרת נשים וקידום ייצוג הולם לנשים בכל תחומי החיים ובמוקדי קבלת ההחלטות.

ברשות קידמה רזין בית אור תוכניות לחינוך לשוויון מגדרי בגיל הרך ובגיל ההתבגרות ותוכניות להטמעת חשיבה מגדרית במשרדי ממשלה. כן פעלה לקידום הכשרות שופטים ובעלי תפקידים בתחום עבירות המין.

ב-1 במאי 2023 הוקם בהחלטת ממשלה המשרד לקידום מעמד האישה בראשו מונתה לעמוד חברת הכנסת מאי גולן. זמן קצר לאחר מינויה של גולן סיימה בית-אור את תפקידה ברשות, בתום שנה וחצי. מהלך זה עורר ביקורת חריפה מצד שדולת הנשים בשל העובדה שמדובר במינוי מקצועי שאינו אמור להיות כפוף לשיקולים פוליטיים.

בעקבות מתקפת הטרור של ה-7 באוקטובר 2023, פעלה בית אור ביחד עם נשות מקצוע בכירות מתחום המשפט והמגדר, לייסד את "פרויקט דינה" שמתמקד בהעלאת המודעות לאלימות המגדרית והפגיעות המיניות שבוצעו במהלך האירועים ובשבי. מטרת הפרויקט היא לתעד, לזהות ולהביא להכרה בפגיעות אלו כחלק בלתי נפרד מהטרגדיה, ולהבטיח שהקולות של הקורבנות יישמעו. הפרויקט פועל גם בזירה הבין-לאומית, מתוך שאיפה לגייס תמיכה גלובלית, לקדם הכרה משפטית רחבה בפשעים אלו כפשעי מלחמה, ולרתום גופים בין-לאומיים להיאבק בטשטוש ובמחיקה של פשעים מגדריים. באמצעות איסוף עדויות, שימור הזיכרון, והובלת שיח ציבורי ומשפטי מקומי ובין-לאומי, הפרויקט מבקש להביא צדק לקורבנות ולהבטיח שמעשיהם של התוקפים יספגו לגינוי נרחב ולתגובה הולמת.

במקביל, ועל רקע הטענות לפערים מתמשכים בשוויון מגדרי בישראל המתבטאים בתחומי התעסוקה, הייצוג הפוליטי, היקפי האלימות הגואים ועוד, ייסדה בית אור, ביחד עם דרור מורג מן ההסתדרות הציונית, את "קרן ניצן" – קרן פילנתרופית לקידום נשים ושוויון מגדרי בישראל. הקרן מיועדת להשקיע במיזמים המקדמים שוויון מגדרי ומאבק באלימות מגדרית תוך שיתוף פעולה עם ארגונים חברתיים, מוסדות ציבור ותורמים פרטיים.

 חיים אישיים 
נשואה לאורון בית-אור, אגרונום ויזם בתחום האגריטק, ואם לארבעה ילדים.

 פרסים 
 בשנת 2019 נבחרה לרשימת 20 המשפיעים ביותר בתנועה הקיבוצית.
 בשנת 2023 הוענק לה אות אשת חיל מטעם מועדון השגרירים בישראל.

 ראו גם 
 הרשות לקידום מעמד האישה
 איגוד מרכזי הסיוע לנפגעות ונפגעי תקיפה מינית בישראל

 קישורים חיצוניים 

 איילת רזין בית-אור, ברשת החברתית פייסבוק
 איילת רזין בית-אור, ברשת החברתית לינקדאין

 איילת רזין בית-אור, "כי אבא לא מרשה", מאמר בתוך גיליון 22 של נקודת מפגש של מכון חרוב, ינואר 2022

 איילת רזין בית אור, הרצאה על חשיבות קידום שוויון מגדרי ומיניות בריאה, באתר יוטיוב

 הערות שוליים 

2023 06
קטגוריה:יועצים משפטיים ישראלים
קטגוריה:יועצות משפטיות ישראליות
קטגוריה:בוגרי האוניברסיטה העברית בירושלים: משפטים
קטגוריה:בוגרות האוניברסיטה העברית בירושלים: משפטים
קטגוריה:מנכ"לים ישראלים
קטגוריה:ישראליות שנולדו ב-1979
קטגוריה:ישראלים שנולדו ב-1979